BASES XVI EDICIÓN PREMIOS RELATOS CURTOS, OS VIADUTOS
ADMINISTRACIÓN LOCAL — Municipal — Redondela (Outros documentos, notificacións e informacións públicas, 21/08/2015)

Este certame está aberto á participación da mocidade entre 17 e 35 anos, con obras escritas en lingua galega segundo a normativa oficial (Real Academia Galega, 2003). Os textos deberán ser orixinais, inéditos e non premiados nin recoñecidos ou seleccionados noutros certames. Cada participante pode presentar un único relato. As obras estarán mecanografadas por unha cara a dobre espazo, con tamaño de fonte 12, extensión mínima de dez folios e máxima de quince, debidamente encadernadas. Ademais do orixinal xuntaranse tres copias. Os relatos entregaranse en sobre pechado coa indicación XVI edición do Certame de relatos curtos Os Viadutos no exterior do mesmo. Cada relato levará o pseudónimo do autor/a e o título da obra. No primeiro sobre introducirase outro sobre pechado co pseudónimo do/a autor/a escrito por fóra e, no seu interior, os seguintes datos: nome e apelidos, enderezo completo, teléfono, enderezo de correo electrónico e fotocopia do DNI ou tarxeta de residencia. As obras entregaranse no Departamento de Xuventude do Concello de Redondela en horario de atención ao público. O prazo de presentación rematará o 27 de novembro de 2015. As obras poderán enviarse por correo certificado ou por calquera outro dos previstos no artigo 38.4 da Lei 30/1992, do 26 de novembro, de Réxime Xurídico das Administracións Públicas e do Procedemento Administrativo Común (modificado polo artigo 27 do Real Decreto-Lei 8/2011 do 1 de xullo), ao Departamento de Xuventude (Paseo da Xunqueira, s/n–36800 Redondela). O xurado estará composto por tres membros e un/unha secretario/a, con voz e sen voto, en representación da Concellaría de Xuventude. A resolución do xurado, que se fará pública no mes de decembro de 2015, comunicaráselle ás persoas gañadoras por teléfono, e ademais darase a coñecer nos medios de comunicación. A entrega de premios terá lugar nun acto público que se convocará oportunamente. O premio poderá ser declarado deserto de non existiren obras de calidade a xuízo do xurado. Concederanse dous premios: o primeiro, dotado con 1.200 euros e o segundo con 600 euros. O Xurado poderá conceder, en base á calidade das obras, ata dous accésits. Estes carecerán de dotación económica. De conformidade co establecido na Lei de Propiedade Intelectual, os autores/as das obras premiadas e das que obteñan mención de accésit, sen prexuízo dos dereitos morais que lles corresponden, ceden en exclusividade á Concellaría de Xuventude do Concello de Redondela, os dereitos patrimoniais de explotación das obras gañadoras. As obras non premiadas devolveranse, a petición dos seus autores/as, en dous meses, a contar desde a publicación da resolución, perdendo os seus dereitos no caso de non facelo. A participación nesta convocatoria implica a aceptación das bases, así como a decisión do xurado, que será inapelable. As presentes bases entrarán en vigor ao día seguinte da súa publicación no Boletín Oficial da Provincia de Pontevedra. Redondela, 10 de agosto de 2015.—A alcaldesa accidental, María del Carmen Amoedo Dasilva.